Der er total tavshed fra det nordjyske samaritterkorps, hvor en tidligere medarbejder er dømt for besiddelse af børneporno.

Et nordjysk samaritterkorps nægter at udtale sig i sagen om en 36-årig mand, der har behandlet børn for korpset efter at være blevet dømt for besiddelse af børneporno. At samaritterkorpset ikke selv har været på banen endnu chokerer tidligere medlem af korpset, Henrik Gruber Sørensen. - Jeg er for det første dybt rystet over, hvad min tidligere kollega har gjort. Samtidig synes jeg, at korpset skal tage afstand fra manden og kræve, at alle medarbejdere fremviser børneattest. Her på TV2/Nord ville vi gerne have talt med samaritterkorpset og spurgt dem, hvordan de forholder sig til sagen, men korpsets vagthavende siger, at der ikke er nogen, der vil udtale sig. Så sent som i weekenden var samaritterkorpset ude til et motorcross-stævne i Hadsund. Her havde formand for motorklubben, Palle Nielsen, da også helst undgået at samarbejde med samaritterne. - Vi opdagede først sent fredag, at der i øjeblikket kører en sag mod en af medarbejderne. Vi kunne derfor ikke nå at få andre samaritter til at stille op næste dag. Det er dog sidste gang vi har gjort brug af dét korps, siger han. Den 36-årige mand er én gang dømt for besiddelse af børneporno - og der kører i øjeblikket en lignende sag mod manden.